江行寄俞仲寬察院
作者：釋道潜
朝代：宋

paragraphs: 潮回沙浦寒，月落山未曉。
駕言江上行，行遠心亦悄。
茅屋兩三家，鷄聲聞縹緲。
輕風颭垂楊，芳枝何裊裊。
上有雙鳴禽，下有蕙蘭草。
蒸蒸物已繁，灼灼花更好。
時見頳尾鱗，跳波泳紋藻。
即事起幽情，情含結懷抱。
故交如參辰，咫尺曠烟島。
紅日已三竿，回轅白沙道。
但聞蕭葦間，挐音飛杳杳。